રમતગમતમાં મળતો આનંદ સૌથી નિર્ભેળ આનંદ હતો. મનુષ્યની આ એક એવી પ્રવૃત્તિ છે, જે તેને શારીરિક અને માનસિક બંને આનંદ એક સાથે આપી શકે છે. મનુષ્યની ક્ષમતાની પરાકાષ્ઠા પણ સ્પોર્ટ્સમાં પ્રાપ્ત થાય છે. ખુદ રમીને આનંદ લઈ શકીએ છીએ, બીજાને રમતા જોઈને ખુશ થઈ શકીએ છીએ. ગળાકાપ સ્પર્ધામાં ખરેખર કોઈનું ગળું કાપ્યા વિના દુશ્મનને પછાડી દીધાનો આનંદ મળે છે. ગીત, સંગીત જેવી કળા પણ મનુષ્યની અન્ય પ્રકારની ક્ષમતાને પરાકાષ્ઠા પર લઈ જવાનું માધ્યમ છે, પણ તેમાં સ્પોર્ટ્સ કક્ષાની શારીરિક કસરત નથી થતી. દરેક વ્યક્તિ ગીત ના ખાઈ જશે, પણ દરેક વ્યક્તિ થપ્પો અચૂક રમી શકે.